A második világháború után a város már egyöntetűen szlovén nyelvűvé vált, a két szomszédos állam fagyos viszonya miatt az 1945-ben újból felrobbantott hidat 1968-ig nem is építették újjá. Az ekkor megnyílt határátkelő ismét közelebb hozta egymáshoz az ikerváros két részét, Gornja Radgona fontos közúti határátkelőhely lett. A Mura-híd környéke a 20. század során még egyszer, 1991-ben vált harcok színterévé, amikor a Jugoszláv Néphadsereg egységei csaptak össze a függetlenséget támogató szlovénekkel. (Lásd: Szlovéniai tíznapos háború.) 2007-ben a schengeni szerződés révén megszűnt a határátkelőhely, azóta Gornja Radgona egyre közelebb kerül egykori anyatelepüléséhez, a szomszédos Bad Radkersburghoz.